Document ID: 41989X1230

Reference:
EUR-Lex - 41989X1230 - EL
Avis juridique important
|
41989X1230
Ψήφισμα του Συμβουλίου και των Υπουργών Εργασίας και Κοινωνικών Υποθέσεων, συνελθόντων στα πλαίσια του Συμβουλίου της 30ής Νοεμβρίου 1989 σχετικά με τη σύσταση Ομάδας Ευρωπαίων Παρατηρητών, στον τομέα της απασχόλησης
Επίσημη Εφημερίδα αριθ. C 328 της 30/12/1989 σ. 0001 - 0002
ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΕΡΓΑΣΙΑΣ ΚΑΙ ΚΟΙΝΩΝΙΚΩΝ ΥΠΟΘΕΣΕΩΝ, ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 30ής Νοεμβρίου 1989 σχετικά με τη σύσταση Ομάδας Ευρωπαίων Παρατηρητών στον τομέα της απασχόλησης ( 89/C 328/01 ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ ΚΑΙ ΟΙ ΥΠΟΥΡΓΟΙ ΕΡΓΑΣΙΑΣ ΚΑΙ ΚΟΙΝΩΝΙΚΩΝ ΥΠΟΘΕΣΕΩΝ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,  Έχοντας υπόψη :  τη συνθήκη για την ίδρυση της Ευρωπαϊκής Οικονομικής Κοινότητας,  το ψήφισμα του Συμβουλίου της 22ας Δεκεμβρίου 1986 σχετικά με πρόγραμμα δράσης για την προώθηση της απασχόλησης ( 1 ),  το ψήφισμα του Συμβουλίου της 5ης Ιουνίου 1989 σχετικά με τη συνεχή επαγγελματική εκπαίδευση ( 2 ),  τα συμπεράσματα του Ευρωπαϊκού Συμβουλίου του Αννόβερου στις 27 και 28 Ιουνίου 1988, της Ρόδου στις 2 και 3 Δεκεμβρίου 1988 και της Μαδρίτης στις 26 και 27 Ιουνίου 1989,  Εκτιμώντας :  ότι η ολοκλήρωση της εσωτερικής αγοράς θα ενισχύσει ακόμη περισσότερο την ανάπτυξη ώστε να μπορέσει μεσοπρόθεσμα να δημιουργηθεί μεγάλος αριθμός πρόσθετων θέσεων εργασίας στα κράτη μέλη .  ότι μια πρώτη φάση αύξησης του ανταγωνισμού και εντατικοποίησης των αναδιαρθρώσεων, ενδέχεται να συνοδευτεί από απώλειες και μεταβολές θέσεων εργασίας σε συγκεκριμένες περιοχές και συγκεκριμένους τομείς .  ότι μία από τις αναγκαίες προϋποθέσεις για την επιτυχία των μεταβολών αυτών είναι ο έγκαιρος προσδιορισμός των προβλημάτων από όλους τους ενδιαφερόμενους παράγοντες, ώστε να περιορισθούν στο ελάχιστο τα αρνητικά αποτελέσματα που προβλέπεται ότι θα  υπάρξουν σε αυτή τη μεταβατική περίοδο και, αντίθετα, να αυξηθούν όσο γίνεται περισσότερο τα προβλεπόμενα μεσοπρόθεσμα θετικά αποτελέσματα .  ότι, εξάλλου, σε πολλούς τομείς αρχίζει να υπάρχει έλλειψη ειδικευμένου εργατικού δυναμικού και ότι, σε ορισμένα κράτη μέλη, λόγω της ιδιαίτερης δημογραφικής τους κατάστασης, μειώνεται ο ενεργός πληθυσμός .  ότι οι πολιτικές στον τομέα της απασχόλησης είναι αρμοδιότητας των κρατών μελών .  ότι, σύμφωνα με το κοινοτικό δίκαιο, η Επιτροπή διαδραματίζει σημαντικό ρόλο στον τομέα της απασχόλησης .  ότι οι κοινωνικοί εταίροι πρέπει να συνεργασθούν στενά στην έρευνα και την αναζήτηση συγκεκριμένων λύσεων και ότι η συνεργασία αυτή θα καταστήσει δυνατή την πρόοδο των οικονομιών των κρατών μελών .  ότι πρέπει να τεθούν στη διάθεση των παραγόντων της οικονομικής και κοινωνικής ζωής, τα στοιχεία που είναι αναγκαία για τον καθορισμό στρατηγικών που να λαμβάνουν υπόψη την κατάσταση της απασχόλησης στους τομείς τους οποίους αφορά η ολοκλήρωση της  εσωτερικής αγοράς,   ΚΑΛΟΥΝ την Επιτροπή και τα κράτη μέλη να συστήσουν μία Ομάδα Ευρωπαίων Παρατηρητών στον τομέα της απασχόλησης η οποία θα έχει ως αποστολή να αναλύει, επί μονίμου βάσεως, την προβλεπόμενη εξέλιξη της απασχόλησης, ιδίως στους τομείς τους οποίους  αφορά η ολοκλήρωση της εσωτερικής αγοράς, λαμβάνοντας υπόψη τις ήδη πραγματοποιηθείσες εργασίες, σε κοινοτικό επίπεδο, και συγκεκριμένα :    - να συλλέγει τις διαθέσιμες πληροφορίες από τα κράτη μέλη, ως προς τις προοπτικές εξέλιξης της απασχόλησης και των επαγγελματικών προσόντων στους τομείς δραστηριότητας οι οποίοι θα θιγούν περισσότερο από την ολοκλήρωση της εσωτερικής αγοράς,    - να εξασφαλίζει τη συγκεφαλαίωση των συλλεγομένων πληροφοριών η οποία να επιτρέπει τη χάραξη των γενικών γραμμών των εξελίξεων στους τομείς αυτούς,    - να διανέμει ευρέως, με προοπτική την αποτελεσματική λειτουργία, σε όλους τους οικονομικούς και κοινωνικούς υπεύθυνους και ειδικότερα στους κοινωνικούς εταίρους της Κοινότητας, τα αποτελέσματα των εργασιών που αναφέρονται στη δεύτερη περίπτωση .  ΚΑΛΟΥΝ την Επιτροπή, σε συνεργασία με τα κράτη μέλη και μετά από διαβούλευση των κοινωνικών εταίρων, να τους υποβάλει σε τακτά διαστήματα τα θέματα και τους τομείς δραστηριότητας που εμπίπτουν στα καθήκοντα της Ομάδας Ευρωπαίων Παρατηρητών, και να  υποβάλουν στο Συμβούλιο, με την ευκαιρία της ετήσιας συζήτησης για την απασχόληση, τη συγκεφαλαίωση των εργασιών που θα έχουν πραγματοποιηθεί στα θέματα και στους τομείς αυτούς .  ΚΑΛΟΥΝ την Επιτροπή να λάβει ήδη από τις αρχές του 1990, τα αναγκαία μέτρα για τη σύσταση συτής της ομάδας παρατηρητών, χρησιμοποιώντας τους ανθρώπινους και τους οικονομικούς πόρους τους οποίους διαθέτει .  ΚΑΛΟΥΝ τα κράτη μέλη να συνεργασθούν με την Επιτροπή για να εξασφαλισθεί η λειτουργία της Ομάδας Παρατηρητών .  ΚΑΛΟΥΝ ειδικότερα κάθε κράτος μέλος να διορίσει έναν εθνικό συντονιστή επιφορτισμένο με την παροχή των πληροφοριών που αναφέρονται στο σημείο 1 πρώτη περίπτωση και τη χορήγηση κάθε πρόσφορης βοήθειας στην Επιτροπή κατά την εκτέλεση της αποστολής της,  δημιουργώντας έτσι ένα δίκτυο σε κοινοτικό επίπεδο προκειμένου να βοηθείται η εκτέλεση της αποστολής που αναφέρεται στο σημείο 1 .  ΕΚΤΙΜΟΥΝ ότι οι παρεχόμενες πληροφορίες στα πλαίσια της Ομάδας Παρατηρητών θα πρέπει να συμβάλουν στο να μπορούν τα κράτη μέλη και η Επιτροπή να προβληματιστούν, μεταξύ άλλων, για τη βελτίωση των επιπτώσεων του Ευρωπαϊκού Κοινωνικού Ταμείου στην  απασχόληση και τη δημιουργία θέσεων εργασίας .       ( 1 ) ΕΕ αριθ . C 340 της 31 . 12 . 1986, σ . 1 .  ( 2 ) ΕΕ αριθ . C 148 της 15 . 6 . 1989, σ . 1 .

Summary:
Το Ευρωπαϊκό Παρατηρητήριο Απασχόλησης (ΕΠΑ)
Το Ευρωπαϊκό Παρατηρητήριο Απασχόλησης (ΕΠΑ)
Στόχος του Ευρωπαϊκού Παρατηρητηρίου Απασχόλησης (ΕΠΑ) είναι η διευκόλυνση της ανταλλαγής πληροφοριών μεταξύ των κρατών μελών και η ανάλυση των τάσεων στις αγορές απασχόλησης της Ευρωπαϊκής Ένωσης (ΕΕ). Συνδράμει την Ευρωπαϊκή Επιτροπή στο σχεδιασμό της ευρωπαϊκής πολιτικής απασχόλησης.
ΠΡΑΞΗ
Ψήφισμα του Συμβουλίου και των Υπουργών Εργασίας και Κοινωνικών Υποθέσεων, συνελθόντων στα πλαίσια του Συμβουλίου της 30ής Νοεμβρίου 1989 σχετικά με τη σύσταση Ομάδας Ευρωπαίων Παρατηρητών, στον τομέα της απασχόλησης [ΕΕ C 328 της 30.12.1989].
ΣΥΝΟΨΗ
Το Ευρωπαϊκό Παρατηρητήριο Απασχόλησης (ΕΠΑ) είναι ένα σύστημα πληροφοριών σχετικά με τις πολιτικές απασχόλησης και τις τάσεις στις αγορές απασχόλησης της Ευρωπαϊκής Ένωσης (ΕΕ). Στόχος του είναι η ανάλυση της προβλεπόμενης εξέλιξης των αγορών εργασίας, ιδίως στους τομείς δραστηριότητας που επηρεάζονται περισσότερο από την ολοκλήρωση της εσωτερικής αγοράς.
Έχει τα εξής κύρια καθήκοντα:
συλλογή πληροφοριών και στατιστικών δεδομένων από τα κράτη μέλη της ΕΕ·
ανάλυση για τις μείζονες εξελίξεις ανά τομέα·
διάδοση των αποτελεσμάτων στους οικονομικούς και κοινωνικούς υπεύθυνους, ειδικότερα στους ευρωπαίους κοινωνικούς εταίρους.
Το Παρατηρητήριο αποτελείται από εκπροσώπους των κρατών μελών, των υποψήφιων για προσχώρηση στην ΕΕ χωρών και των κρατών μελών του Ευρωπαϊκού Οικονομικού Χώρου (ΕΟΧ). Η λειτουργία του στηρίζεται σε μία συντονιστική μονάδα και σε ένα δίκτυο εμπειρογνωμόνων.
Κοινοτικό σύστημα τεκμηρίωσης για την απασχόληση (SYSDEM)
Το SYSDEM (DE) (EN) (FR) είναι δίκτυο αποτελούμενο από εμπειρογνώμονες που προέρχονται από ανεξάρτητα εθνικά ερευνητικά ιδρύματα. Το εν λόγω δίκτυο συμβάλλει στην υλοποίηση των καθηκόντων του ΕΠΑ, χάρη στην:
εκπόνηση εκθέσεων αξιολόγησης και έρευνας σχετικά με τον αντίκτυπο της πολιτικής που εφαρμόζεται στον τομέα της αγοράς εργασίας·
ανάλυση των πολιτικών προτεραιοτήτων για την απασχόληση·
ανάλυση των εθνικών σχεδίων δράσης για την απασχόληση.
See also
Δικτυακό τόπο του ΕΠΑ (DE) (FR) (EN)
Ημερομηνία τελευταίας τροποποίησης: 20.05.2011